ใบโพธิ์อัดฉีดสินเชื่อ3พันล. โครงการยักษ์
&nbsp;
20 ส.ค. 2554

โพสต์ทูเดย์ — ไทยพาณิชย์จับมือแลนด์ แอนด์ เฮ้าส์ ลุยคอมเพล็กซ์หรูติดรถไฟฟ้ากลางเมือง
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้สนับสนุนสินเชื่อวงเงิน 3,000 ล้านบาท ให้กับกลุ่มแลนด์ แอนด์ เฮ้าส์ เพื่อพัฒนาโครงการเทอร์มินอล 21 บริเวณแยกอโศกสุขุมวิท 21 
สำหรับโครงการดังกล่าวครอบคลุมช็อปปิ้งมอลล์ 9 ชั้น โดยใช้สโลแกนว่า “The Destination for Inspiration” ที่เปรียบเสมือนท่าอากาศยานช็อปปิ้ง โดยภายในประกอบด้วย 3 โซนหลัก ได้แก่ ร้านค้าแฟชั่น ร้านอาหาร และเอนเตอร์เทนเมนต์ ที่จะเป็นจุดดึงดูดคนเข้ามาใช้บริการ อีกส่วนหนึ่งเป็นเซอร์วิสอพาร์ตเมนต์ระดับ 5 ดาว สูง 20 ชั้น
“ปี 2553 ยังเป็นช่วงที่ภาคธุรกิจอสังหาริมทรัพย์มีปัจจัยบวกเป็นแรงสนับสนุน ทั้งภาวะเศรษฐกิจที่กำลังปรับตัวดีขึ้น ทำให้ผู้บริโภคมีความมั่นใจในการใช้จ่าย” นางกรรณิกา กล่าว
นายอนันต์ อัศวโภคิน ประธานและกรรมการผู้จัดการ บริษัท แลนด์ แอนด์ เฮ้าส์ กล่าวว่า โครงการเทอร์มินอล 21 มีมูลค่าโครงการรวม 6,000 ล้านบาท โดยมีบริษัท สยามรีเทล ดีเวลล็อปเม้นท์ ร่วมพัฒนาและบริหารโครงการ ปัจจุบันดำเนินการก่อสร้างเสร็จไปแล้วกว่า 30% และคาดว่าจะแล้วเสร็จในไตรมาส 3 ของปี 2554 
สำหรับทิศทางธุรกิจอสังหาริมทรัพย์ในปีนี้ มีแนวโน้มฟื้นตัวตามภาวะเศรษฐกิจที่กระเตื้องขึ้น โดยผู้ประกอบการรายใหญ่จะมีความได้เปรียบ เนื่องจากธนาคารให้ความสำคัญในการให้สินเชื่อรายใหญ่มากกว่าที่สำคัญคือการพัฒนาโครงการในแนวทางที่ตนมีความเชี่ยวชาญ มีการศึกษาข้อมูลตลาดมาอย่างดี มีรูปแบบโครงการที่มีจุดเด่นน่าสนใจ แตกต่างจากรายอื่น หรือมุ่งเน้นที่การเจาะตลาดเฉพาะกลุ่ม ส่วนเป้าหมายการดำเนินธุรกิจของแลนด์ แอนด์ เฮ้าส์ ในปีนี้เน้นพัฒนาอสังหาริมทรัพย์รูปแบบให้เช่า ในลักษณะเป็น New Business Model เนื่องจากจะทำให้สินค้ามีความหลากหลายและสร้างรายได้ในระยะยาว 
สำหรับ โครงการดังกล่าว ตั้งอยู่บนพื้นที่ 9 ไร่ บริเวณแยกอโศกสุขุมวิท ประกอบด้วย ช็อปปิ้งมอลล์ 9 ชั้น โดยใช้สโลแกนว่า"The Destination for Inspiration" ที่เปรียบเสมือนท่าอากาศยานช็อปปิ้ง โดยภายในประกอบด้วย 3 โซนหลัก ได้แก่ ร้านค้าแฟชั่น, ร้านอาหาร และเอนเตอร์เทนเมนต์ที่จะเป็นจุดดึงดูดคนเข้ามาใช้บริการ อีกส่วนหนึ่งเป็นเซอร์วิสอพาร์ตเมนต์ระดับ 5 ดาว สูง 20 ชั้น ดังนั้น ด้วยคุณภาพของทำเลและการรวมสิ่งอำนวยความสะดวกไว้ในจุดเดียวของโครงการ จึงนับเป็นจุดขายหลักที่สามารถตอบโจทย์ไลฟ์สไตล์คนเมืองที่ต้องการความสะดวกสบายครบวงจร โครงการดังกล่าวจึงมุ่งเจาะกลุ่มคนทำงานออฟฟิศ รายได้ปานกลาง ความร่วมมือในการสนับสนุนทางการเงินในครั้งนี้ นอกจากจะรองรับการพัฒนาโครงการเทอร์มินอล 21 ให้เสร็จสมบูรณ์พร้อมตอบสนองความต้องการผู้บริโภคแล้ว ยังกระตุ้นการเติบโตของภาคธุรกิจอสังหาริมทรัพย์ ให้พร้อมอัดฉีดรายได้หมุนเวียนสู่ระบบเศรษฐกิจไทยต่อไป